MDC neZanu-PF Dzotanga Hurukuro muSouth Africa
Mutungamiri weSouth Africa VaThabo Mbeki vanonzi vakaudza Zanu-PF kuti isaite dambe nenyaya yenhaurirano
Vakuru mumapato eMDC neZANU-PF, neChishanu vakasvika muSouth Africa , umo vachaita hurukuro dzekugadzirisa matambudziko akatarisana nenyika. Hurukuro idzi dziri kutungamirwa nemutungamiri weSouth Africa, VaThabo Mbeki. Vari kumirira zvikwata zviviri zveMDC, vanyori vakuru vezvikwata izvi, VaTendai Biti, vekudivi raVaMorgan Tsvangirai, uye VaWelshman Ncube, vekuchikwata chinotungamirwa naVaArthur Mutambara. ZANU-PF iri kumiririrwa negurukota rezvemitemo, VaPatrick Chinamasa, uye gurukota rezvevashandi, VaNicholas Goche. Achange ari sachigaro ndiVaSydney Mufamadi, gurukota rinoona nezvekutongwa kwematunhu muSouth Africa. Nyaya yeZANU-PF yekuda kuvandudza bumbiro remitemo yoga, nyaya yesarudzo uye yebumbiro remitemo, ndidzo dzinonzi dzichakurukurwawo pamusangano uyu. VaMbeki vanonzi vari kuda kuti nhaurirano idzi dziitwe nekuchimbidza, sezvo nyika yatarisana nesarudzo mukutanga kwegore rinouya. Nhaurirano idzi dzakakundikana kuitwa masvondo maviri apfuura sezvo ZANU-PF yaitadza kuenda kuhurukuro idzi. Vanoongorora nyaya dzezve matongerwo enyika kuchamhembe kwe Africa musangano reInternational Crisis Group, VaSydney Masamvu, vaudza Blessing Zulu weStudio 7 kuti VaMbeki havafanire kurega ZANU-PF ichiita madiro ajojina nebumbiro remitemo. DzimweNhau Kubva kuStudio 7...